Γνωμοδότηση της Οικονομικής και Κοινωνικής Επιτροπής σχετικά με την «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: Προωθώντας την οδική ασφάλεια στην ΕΕ - Πρόγραμμα για την περίοδο 1997-2001»

(98/C 73/19)

Στις 16 Απριλίου 1997, και σύμφωνα με το άρθρο 198 της Συνθήκης, η Ευρωπαϊκή Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω ανακοίνωση.

Το τμήμα μεταφορών και επικοινωνιών στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 12 Νοεμβρίου 1997 (εισηγητής: ο κ. Ghigonis).

Κατά την 350ή σύνοδο ολομέλειας της 10ης και 11ης Δεκεμβρίου 1997 (συνεδρίαση της 10ης Δεκεμβρίου 1997) η Οικονομική και Κοινωνική Επιτροπή υιοθέτησε με 79 ψήφους υπέρ, 1 ψήφο κατά και 5 αποχές την ακόλουθη γνωμοδότηση.

1. Εισαγωγή

1.1. Το 1993 η Επιτροπή εκπόνησε ένα πρώτο πρόγραμμα δράσης για την οδική ασφάλεια (). Έχει σημειωθεί σημαντική πρόοδος, η οποία σε μεγάλο βαθμό οφείλεται στον καθοριστικό ρόλο που διαδραματίζουν η Επιτροπή και το Κοινοβούλιο. Ωστόσο, η κατάσταση παραμένει ανησυχητική, όπως φαίνεται από τους 45 000 νεκρούς και το 1,6 εκατομμύριο τραυματιών ετησίως.

1.2. Για το λόγο αυτό, η Επιτροπή στην παρούσα ανακοίνωση προτείνει μια συμπληρωματική στρατηγική προκειμένου να επισπευστεί η βελτίωση της οδικής ασφάλειας. Η στρατηγική αυτή που αποτελείται από τρία σκέλη και βασίζεται στην αρχή σύμφωνα με την οποία το υψηλό κόστος των ατυχημάτων (περίπου ένα εκατομμύριο Ecu ανά άτομο) πρέπει να λαμβάνεται υπόψη στην πολιτική ασφάλειας των κρατών μελών, περιλαμβάνει τα εξής:

- συλλογή και διάδοση των πληροφοριών και των καλύτερων πρακτικών, ιδίως με τη δημιουργία συστήματος πληροφοριών για την οδική ασφάλεια στην ΕΕ 7

- μέτρα πρόληψης των ατυχημάτων: π.χ. περιορισμός στη χρήση οινοπνεύματος και φαρμάκων/ναρκωτικών από τους οδηγούς και εφαρμογή της τηλεματικής 7

- μέσα που θα συμβάλουν στη μείωση των συνεπειών των ατυχημάτων όταν συμβαίνουν, και ιδιαίτερα η ανάπτυξη προγραμμάτων εκτίμησης της ασφάλειας και υποβολή προτάσεων σχετικά με τα διάφορα τεχνικά μέτρα.

1.3. Τα κυριότερα στοιχεία του προγράμματος που προβλέπεται για την περίοδο 1997-2001 είναι συνεπώς τα ακόλουθα:

- σύσταση της Επιτροπής προκειμένου να ληφθεί πλήρως υπόψη το πολύ υψηλό κόστος των οδικών ατυχημάτων με την ευρύτερη εφαρμογή της αξιολόγησης κόστους-οφέλους στα μέτρα για την οδική ασφάλεια 7

- ολοκληρωμένο σύστημα ενημέρωσης στην ΕΕ στο οποίο να περιλαμβάνονται πληροφορίες για τις στατιστικές των ατυχημάτων, τα δεδομένα που αφορούν τα ατυχήματα, εφαρμογή των μέτρων για την οδική ασφάλεια, εργασίες έρευνας, καλύτερες πρακτικές και εφαρμογή της υφιστάμενης νομοθεσίας 7

- μέτρα για την καταπολέμηση της οδήγησης σε κατάσταση κόπωσης ή υπό την επήρεια οινοπνεύματος, φαρμάκων ή ναρκωτικών 7

- εφαρμογή της τεχνολογίας και της τηλεματικής για την εξασφάλιση ασφαλούς οδήγησης 7

- συντονισμός και προώθηση συστήματος κατηγοριών ασφάλειας προκειμένου να έχουν οι καταναλωτές ακριβείς επιστημονικά πληροφορίες σχετικά με τα χαρακτηριστικά ασφάλειας των οχημάτων.

1.4. Τέλος, η Επιτροπή θα μεριμνήσει ούτως ώστε να δοθούν οι απαραίτητοι πόροι για την εφαρμογή του προγράμματος σύμφωνα με τις συνήθεις διαδικασίες, θα εποπτεύει την εξέλιξη της οδικής ασφάλειας στην ΕΕ και θα υποβάλει έγκαιρα έκθεση για την πορεία του προγράμματος.

2. Γενικές παρατηρήσεις

2.1. Γενικός στόχος

2.1.1. Η ΟΚΕ υποστηρίζει πλήρως τις δράσεις που αποσκοπούν στην προώθηση της οδικής ασφάλειας και συμφωνεί με την ανακοίνωση της Επιτροπής καθώς και με τα συμπεράσματα της συνεδρίασης της 17ης και 18ης Ιουνίου 1997 του Συμβουλίου Μεταφορών.

2.1.2. Η μείωση των ατυχημάτων που σημειώθηκε κατά τα τελευταία χρόνια είναι ενθαρρυντική και θα πρέπει να δοθεί προτεραιότητα προς αυτή την κατεύθυνση. Στο πλαίσιο αυτό, η ΟΚΕ θεωρεί ότι ο συντονισμός των δράσεων, η καλύτερη γνώση των προβλημάτων και των λύσεών τους καθώς και η παροχή κινήτρων σε πολιτικό επίπεδο αλλά και στους οδηγούς αποτελούν προτεραιότητες που πρέπει να τεθούν σε ευρωπαϊκό επίπεδο.

2.2. Επικουρικότητα

2.2.1. Στη Συνθήκη του Μάαστριχτ η οδική ασφάλεια περιλαμβάνεται σαφώς στους στόχους της πολιτικής μεταφορών (άρθρο 75 της Συνθήκης) και με τον τρόπο αυτό επιβεβαιώνεται και ενισχύεται η κοινοτική αρμοδιότητα επί του θέματος. Ωστόσο, η ΟΚΕ επισημαίνει ότι η αρχή της επικουρικότητας πρέπει να διαδραματίσει σημαντικό ρόλο για την προαγωγή της οδικής ασφάλειας, και τούτο όχι μόνο για τυπικούς λόγους ή για λόγους αρχής. Πράγματι, υπάρχουν ουσιαστικές διαφορές από κλιματολογικής και πολιτιστικής πλευράς. Βασικές προϋποθέσεις όπως είναι η κατάρτιση των οδηγών, οι υποδομές και το σύνολο των οχημάτων διαφέρουν σε μεγάλο βαθμό.

Ταυτόχρονα, η διεθνής διάσταση της οδικής ασφάλειας συνεχώς αυξάνεται: σε τούτο συμβάλλουν ο τουρισμός, η ανταλλαγή αγαθών και οι κοινοτικοί τεχνικοί κανόνες.

Η διεθνοποίηση της οδικής ασφάλειας συνεπάγεται ότι η επικουρικότητα πρέπει να λειτουργεί με βάση τα προς επίτευξη αποτελέσματα και όχι με βάση τις μεγάλες αρχές.

2.2.2. Για τους λόγους αυτούς, η ΟΚΕ υποστηρίζει μεν την προσέγγιση που προτείνει η Επιτροπή, κυριότερο χαρακτηριστικό της οποίας είναι η παροχή της δυνατότητας στα κράτη μέλη να λάβουν τα πλέον κατάλληλα μέτρα με γνώμονα την καλύτερη γνώση των αποκτηθεισών εμπειριών και των αποτελεσμάτων της λεπτομερούς ανάλυσης των δεδομένων, ούτως ώστε να εκτιμηθεί καλύτερα ο ρόλος των διαφόρων παραγόντων που συμβάλλουν στην οδική ασφάλεια. Από την άλλη πλευρά, όμως, η ΟΚΕ εκτιμά ότι στην κοινοτική διάσταση πρέπει να περιλαμβάνονται, με στόχο την προώθηση της οδικής ασφάλειας και την εναρμόνιση των όρων του ανταγωνισμού, η υιοθέτηση συντονισμένων κανόνων, ελέγχων και κυρώσεων στους τομείς που αφορούν την τεχνική κατάσταση των οχημάτων, την χορήγηση και την απόσυρση αδειών οδήγησης, καθώς και τις ώρες οδηγήσης και ανάπαυσης των επαγγελματιών οδηγών. Απαιτείται επίσης μεγαλύτερη εναρμόνιση της οδικής σήμανσης η οποία πρέπει να προβλεφθεί.

Υπ' αυτό το πνεύμα, η ΟΚΕ προτείνει μια αποδεκτή από τα κράτη μέλη κοινοτική αρμοδιότητα, αρκεί να αιτιολογείται από το νομικό πλαίσιο που δημιουργήθηκε από τη Συνθήκη του Μάαστριχτ.

2.3. Γενικές παρατηρήσεις

2.3.1. H OKE επισημαίνει ωστόσο ότι η προώθηση της οδικής ασφάλειας θα πρέπει να πραγματοποιηθεί σε περιβάλλον όπου να λαμβάνονται υπόψη οι οικονομικές ανάγκες και οι δημοσιονομικοί περιορισμοί των κρατών. Εξάλλου ένα παρόμοιο περιβάλλον καθιστά ευκολότερη από πολιτική άποψη τη λήψη ορισμένων μέτρων από άλλα, έστω κι αν τα τελευταία είναι ενδεχομένως αποτελεσματικότερα. Πρέπει να καταβληθούν προσπάθειες ώστε το πλαίσιο αυτό να μην έχει ως αποτέλεσμα την μη προσαρμογή των υποδομών, ανεπαρκή επίπεδα κατάρτισης των οδηγών, κυρίως των νέων οδηγών, ή ακόμη πολύ αυστηρά ή απλοϊκά μέτρα. Εξάλλου είναι σημαντικό τα μέτρα που αποσκοπούν στη βελτίωση της οδικής ασφάλειας να μην οδηγήσουν σε στρεβλώσεις του ανταγωνισμού.

Στο πλαίσιο αυτό, και δεδομένων των συμφερόντων που εμπλέκονται, η ΟΚΕ τάσσεται υπέρ ενός σχεδίου δράσης με σαφή και υπολογίσιμα πλεονεκτήματα σε επίπεδο ΕΕ, το οποίο να υποστηρίζουν οι αρμόδιοι φορείς του τομέα, τόσο στο πλαίσιο των υπεύθυνων πολιτικών, των διοικήσεων και των επιστημονικών ιδρυμάτων όσο και στο πλαίσιο του ιδιωτικού τομέα.

Σε ό,τι αφορά τις κύριες αιτίες των ατυχημάτων η ΟΚΕ πιστεύει ότι πρέπει να δοθεί μέγιστη προσοχή στις ακατάλληλες και υπερβολικές ταχύτητες και στην οδήγηση υπό την επήρεια του οινοπνεύματος. Πράγματι, οι οδηγοί με υπερβολικά ποσοστά αλκοολαιμίας ευθύνονται τουλάχιστον για το 20 % των σοβαρών ή θανατηφόρων τραυματισμών στην ΕΕ. Η ΟΚΕ προτρέπει το Συμβούλιο να υιοθετήσει ταχέως την πρόταση οδηγίας για τα επίπεδα αλκοολαιμίας και τούτο να αποτελέσει ένα πρώτο στάδιο στη μείωση των επιπέδων.

Η ΟΚΕ καλεί την Επιτροπή να εξετάσει το ταχύτερο τον ορισμό ποσοτικών στόχων για τη μείωση των θανατηφόρων δυστυχημάτων στην ΕΕ, με βάση τους οποίους θα μπορεί να αξιολογείται η πρόοδος που επιτυγχάνεται όσον αφορά την οδική ασφάλεια.

2.3.2. Η ΟΚΕ διαπιστώνει επίσης ότι ορισμένες πτυχές εξετάστηκαν ελάχιστα έως καθόλου στην ανακοίνωση. Δεδομένης της σημασίας του ανθρώπινου παράγοντα, η ΟΚΕ θεωρεί ότι πρέπει να καταβληθεί κάθε προσπάθεια για την προαγωγή της ασφαλούς συμπεριφοράς. Συχνά, αυτό το στοιχείο της συμπεριφοράς δεν λαμβάνεται επαρκώς υπόψη στην αρχική εκπαίδευση των οδηγών και στους κανόνες που διέπουν τη χορήγηση αδειών οδήγησης. Άλλα σημαντικά στοιχεία που επηρεάζουν τη συμπεριφορά είναι οι έλεγχοι, οι ενημερωτικές εκστρατείες και τα οικονομικά κίνητρα.

Απαιτείται να δοθεί μεγαλύτερη προσοχή όσον αφορά τη γνώση των υπευθύνων των ατυχημάτων. Επίσης είναι σκόπιμη η πραγματοποίηση αξιολόγησης των επιταγών της οδικής ασφάλειας πριν την πραγματοποίηση επενδύσεων στον τομέα των υποδομών καθώς και ο προσανατολισμός και η διάρθρωση των προγραμμάτων συντήρησης.

2.3.3. Τέλος, η ΟΚΕ εκφράζει τη λύπη της για το γεγονός ότι πολλές και ενδιαφέρουσες προτάσεις της ανακοίνωσης περιλαμβάνονται στο παράρτημα, και τούτο χωρίς διευκρινίσεις όσον αφορά τις προτεραιότητες ή τη σχέση κόστους/οφέλους.

2.3.4. Η ΟΚΕ εκτιμά ότι το κόστος του ενός εκατομμυρίου Ecu ανά θανόντα σε τροχαίο, θα πρέπει να συμβάλει στο να δοθεί προτεραιότητα στην οδική ασφάλεια σε πολιτικό επίπεδο και να κατευθύνει τα κέντρα λήψεως αποφάσεων στην επιλογή αποτελεσματικών μέτρων. Ενδείκνυται ωστόσο η αποφυγή της κατάχρησης του αριθμού αυτού για την αντικατάσταση των πλέον δαπανηρών μέτρων, όπως ορισμένες ακριβείς προσαρμογές των υποδομών, με άλλα μέτρα λιγότερο δαπανηρά. Η οδική ασφάλεια εξαρτάται από τις πολύπλοκες σχέσεις μεταξύ της ποιότητας των οχημάτων, της υποδομής και της οδήγησης. Το φαινόμενο αυτό ενδέχεται να οδηγήσει σε πολιτικά εύκολες επιλογές εις βάρος - τελικά - ενός προηγμένου σε όλα τα επίπεδα συστήματος.

3. Ειδικές παρατηρήσεις

3.1. Το σχέδιο CARE και η χρήση του (σημείο 2.2 της ανακοίνωσης)

3.1.1. Η βάση δεδομένων CARE θα πρέπει να συμβάλει στην καλύτερη γνώση των αιτίων των ατυχημάτων και να καταστήσει δυνατή την ανάληψη των σχετικών νομοθετικών και μη πρωτοβουλιών. Εάν, για δημοσιονομικούς λόγους, η λεπτομερής και συστηματική ανάλυση των στοιχείων από κοινοτικό ίδρυμα είναι αδύνατη, θα πρέπει να εξασφαλιστεί η πρόσβαση σε αυτά μέσω των διαφόρων εμπορικών, επαγγελματικών και επιστημονικών ιδρυμάτων στην ΕΕ προκειμένου να καθοριστούν οι προτεραιότητες όσον αφορά τη δράση και η φύση της μελλοντικής νομοθεσίας.

3.1.2. Η διαδικασία καταγραφής των στοιχείων σχετικά με τα ατυχήματα και του ελέγχου αυτών θα πρέπει να πραγματοποιείται με τρόπο που να επαληθεύεται ότι τα προεξοφλούμενα πλεονεκτήματα είναι συγκεκριμένα σε περίπτωση που θεσπιστεί μια νέα νομοθεσία. Χωρίς παρόμοια αναδρομικότητα, η βάση του νομοθετικού προγράμματος δεν θα έχει την επιθυμητή σταθερότητα, και δεν θα είναι δυνατό να εξασφαλιστεί ότι έχει σημειωθεί επαρκής κινητοποίηση για τη βελτίωση της κατάστασης.

3.2. Εναρμόνιση (σημείο 3.1 της ανακοίνωσης)

3.2.1. Η ΟΚΕ υπογραμμίζει τη σημασία ενιαίας εφαρμογής και επιβολής των νομοθετικών μέτρων που έχει λάβει η ΕΕ, δεδομένου ότι η έλλειψη εναρμόνισης ενδέχεται να δημιουργήσει ή να επιδεινώσει στρεβλώσεις του ανταγωνισμού κυρίως στον τομέα των οδικών μεταφορών.

3.3. Ποσοτικός στόχος (σημείο 3.2 της ανακοίνωσης)

3.3.1. Η ΟΚΕ εκφράζει τη λύπη της για την αδυναμία της Επιτροπής να θέσει έναν ποσοτικό στόχο μειώσης των ατυχημάτων επειδή δεν διαθέτει τα μέσα που απαιτούνται για την επίτευξή του. Η ΟΚΕ είναι υπέρ της υιοθέτησης ποσοτικών στόχων σε εθνικό επίπεδο, και το ταχύτερο και σε ευρωπαϊκό, προκειμένου να καταβληθούν περαιτέρω προσπάθειες για τη μείωση των τροχαίων ατυχημάτων.

3.4. Κόστος/όφελος (σημείο 3.3 της ανακοίνωσης)

3.4.1. Η ΟΚΕ υποστηρίζει, με την επιφύλαξη της παρατήρησης του σημείου 3.5.1 που ακολουθεί, την εισαγωγή του υπολογισμού κόστους/οφέλους στις αποφάσεις και στην κατανομή των προτεραιοτήτων στα μέτρα που ευνοούν την οδική ασφάλεια. Εκτιμά την προσέγγιση της Επιτροπής που βασίζεται στις οικονομικές δαπάνες και ζημίες με τον όρο ότι τούτο δεν θα αποτελεί λόγο αποκλεισμού των πρωτοβουλιών που βελτιώνουν την οδική ασφάλεια χωρίς να πληρούται ο όρος που συνεπάγεται τη σχέση ενός εκατομμυρίου Ecu για κάθε ζωή που σώζεται.

3.5. Επιδόσεις από πλευράς ασφάλειας (σημείο 3.5 της ανακοίνωσης)

3.5.1. Η ΟΚΕ υποστηρίζει και συμμερίζεται τη θετική στάση της Επιτροπής όσον αφορά το ρόλο της να προωθεί την κατασκευή ασφαλών οχημάτων και την εκπόνηση προγραμμάτων δοκιμών από ιδιωτικούς οργανισμούς (Νέα προγράμματα αξιολόγησης των οχημάτων - EuroNCAP) με στόχο τον καθορισμό των επιδόσεων ασφάλειας των οχημάτων. Τα αποτέλεσματα παρόμοιων δοκιμών μπορεί να αποτελέσουν ένα αποτελεσματικό μέσο για την ενθάρρυνση της εμπορίας ασφαλέστερων αυτοκινήτων: πράγματι, η βιομηχανία αντέδρασε θετικά στις εμπορικές πιέσεις που ξεκίνησαν με τα συστήματα ενημέρωσης του καταναλωτή για την ασφάλεια των οχημάτων. Με τον τρόπο αυτό επιτυγχάνονται απτά αποτελέσματα ταχύτερα από ό,τι μέσω της νομοθετικής οδού.

3.5.2. Η ΟΚΕ επισημαίνει ωστόσο, όπως και η Επιτροπή, ότι υπάρχει πρόβλημα σε περίπτωση όπου οι μέθοδοι δοκιμών των ιδιωτικών οργανισμών διαφέρουν τόσο μεταξύ τους όσο και με τις εκ του νόμου προβλεπόμενες δοκιμές.

3.5.3. Εν προκειμένω, αποδέχεται την πρόθεση της Επιτροπής να προωθήσει την καλύτερη συμφωνία μεταξύ των νομοθετικά κατοχυρωμένων δοκιμών και των δοκιμών των οργανώσεων των καταναλωτών, χωρίς ωστόσο η Επιτροπή να επιδιώξει τον περιορισμό των αρμοδιοτήτων και των ευθυνών των εν λόγω ιδιωτικών οργανώσεων.

3.5.4. Ωστόσο, η Επιτροπή δεν πρέπει να έχει ενδοιασμούς όσον αφορά την υποβολή νομοθετικών προτάσεων σχετικά με την προστασία έναντι ενσφήνωσης εκ των έμπροσθεν όσον αφορά τα βαρέα οχήματα μεταφοράς εμπορευμάτων και τους φανούς ημέρας των μοτοσυκλετών και των αυτοκινήτων.

3.6. Το πρόγραμμα 1997-2001

3.6.1. Σχετικά με το παράρτημα ΙΙΙ, πεδίο Ι

Αν και εκτιμά τον στόχο της ανάλυσης κόστους/οφέλους των μέτρων για την οδική ασφάλεια, η ΟΚΕ θεωρεί μη υλοποίησιμη την ιδέα σύγκρισης για παράδειγμα της εκπαίδευσης σε δημοτικό σχολείο με το σύστημα ανίχνευσης εμποδίων. Επισημαίνει επίσης ότι οι συγκρίσεις μπορεί να έχουν εντελώς διαφορετικά αποτελέσματα από τη μια χώρα στην άλλη, και προτείνει συνεπώς οι «όροι αναφοράς» των αναλύσεων αυτών να είναι επαρκώς ακριβείς στο 5o πρόγραμμα πλαίσιο.

3.6.2. Σχετικά με το παράρτημα ΙΙΙ, πεδίο Ι

Η ΟΚΕ εκφράζει την ικανοποίσή της για το εύρος των διαφόρων μέτρων που αναφέρονται στην ανακοίνωση, αλλά θα προτιμούσε να επισημαίνονται οι προτεραιότητες. Αναγωνρίζει ότι η τράπεζα δεδομένων CARE και η χρήση της θα συμβάλουν ακόμη περισσότερο στον καθορισμό και τον προσδιορισμό αυτών των προτεραιοτήτων, εφιστά ωστόσο την προσοχή στα αποτελέσματα των μέχρι σήμερα διαθέσιμων ερευνών και αναλύσεων.

Η ΟΚΕ θα ήθελε να τονίσει ιδιαίτερα και τούτο για να ενισχυθούν τα αποτελέσματα της βελτιώσεως των υποδομών και της ασφάλειας των οχημάτων την σημασία που έχει η άμεση επίδραση της οποία ασκούν στους χρήστες κύριως η πολιτική για την αύξηση της συνειδητοποίησης και οι καλύτεροι έλεγχοι, συμπεριφορά, τεχνολογία. Πράγματι, η ευαισθητοποίηση αποτελεί το μόνο διαθέσιμο μέσο εφόσον τα νομοθετικά μέτρα είναι δύσκολο να καθιερωθούν ή να ελεγχθούν, όπως για παράδειγμα σε ό,τι αφορά την κόπωση των μη επαγγελματιών οδηγών.

3.6.3. Σχετικά με την εξωτερική διάσταση και τα οικονομικά

Η ΟΚΕ υποστηρίζει την ιδέα μιας εξωτερικής διάστασης, προκειμένου κυρίως να εξασφαλιστεί ότι οι χρήστες των κοινοτικών υποδομών που προέρχονται από τρίτη χώρα δεν αποτελούν σημαντικό κίνδυνο.

Η ΟΚΕ υπογραμμίζει τη σημασία ενός κοινοτικού προϋπολογισμού ανάλογου των προσδοκιών που θέτει η ανακοίνωση. Καλεί το Συμβούλιο και το Ευρωπαϊκό Κοινοβούλιο να αυξήσουν τα σχετικά κονδύλια του προϋπολογισμού ούτως ώστε οι νέες δαπάνες που συνδέονται με τη συλλογή και την ανάλυση των δεδομένων να μην μειώσουν το 1998 και το 1999 το διαθέσιμο ποσό για την ευαισθητοποίηση του κοινού και τη διάδοση πληροφοριών.

Βρυξέλλες, 10 Δεκεμβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Ανακοίνωση της Επιτροπής «Πρόγραμμα δράσης για την οδική ασφάλεια» [CΟΜ(93) 246 τελικό].